जाय बर’ राव आरो हारिखौ अनो आरो मोजां मोनो बिसोरसो बर’ रावनि बिजाब, खौरां बिलाइ, लाइसि बायनानै फरायो। ओरैनो अनो आरो मोजां मोनो होननानै जुदि बर’ रावखौनो रायज्लायाबा एबा बर’ रावनि बिजाब , खौरां बिलाइ, लाइसिफोरखौ बायनानै फरायाब्ला बर’ रावा माबोरै थांनानै थानो ? रांखावरियाव लोरबां माखासे सुबुंफोरखौ गुबुना बायनाय बिजाब एबा खौरां बिलायखौ सुबिदा नायनानै मेगन फिदिंनाय नुनो मोनो । थारैनो दा समाव गोबाङानो गावनि इन्टारनेट सिबिथाय गोनां मबाइलजों खौरां बिलायफोरखौ फरायो । गुबुन रावनि खौरां बिलायफोर, इन्टारनेट सिबिथाय गोनां मबाइल फन आरो टिभिनि फोसावनायनि गेजेरावबो जाय बर’ सुबुंफोरा बर’ रावनि बिजाब, लाइसि, खौरां बिलायफोरखौ बायनानै फरायदों, बिसोर बादि सुबुंखौसो बर’ रावखौ अनग्रा आरो मोजां मोनग्रा होननानै बुंनो हायो। मानोना बिसोर बादि सुबुंफोरा गुबुन रावनि बिजाब बायदि फरायनायजों लोगोसे बर’ हारिनि रावखौ फेहेरनायाव मुथासेबाबो हेफाजाब होदों। बिसोरनि बिदि मोजोमसे बिहोमायानो गोबां बेसेन गोसा बर’ राव आरो हारिनो थुलुंगाखांनाय होदों। बे थिगदि गावनि हारियानो मान-सन्मान होयाबा गुबुन हारिया होखाथारा। होयोब्लाबो सार्थ’नि थाखायसो होनाय नुयो । गोबां सोवग्रावनायनि गेजेरावबो साफायनाय बर’ खौरां बिलाइ आरो लाइसिफोरा थांनानै थानाया गोरलै बाथ्रा नङा। ग्लबेलाइजेसनजों दैदेनजानाय हादरनि रांखान्थिनि अबस्थायाव समाजाव रांखावरिनि आंखाल जादों। बिदिनो आंखाल जागोनखौ बांगोन बादिसो नुयो। बिदि आंखालनि बिबानखौ सरासनस्रा सुबुंफोरासो बिबान रुजुनांगौ जागोन बादि सानजादों ! दा बर’ रावा भारतनि दाइनथि फारिलायाव हाबब्लानो जुदि बाहायग्रा गैयाब्ला मोनसे समनि मुंदांखा आरो बयजोबो बाहाय जाग्रा राव ” संस्कृत ” बादि जाहैनाया बारा गिदिर बाथ्रा नङा। बर’ रावखौनो बर’ सुबुङानो बाहायाब्ला बर’ रावा माबोरै थांनानै थानो ? बिदिनो रायज्लाय थारै आरो बाहाय थारैनि थाखायनो गोबां रावा दिनै बुहुमनिफ्राय गोमा लांबाय। बे थारदि गुबुन रावा जेरैहाय थैलांबाय, बिदिनो बर’ रावाबो थैनायनि लामायावनोमोन होननानै मिथिनो मोनो । नाथाय अबंलाउरीनि अननायनि थाखायनो बर’ रावा थैनायहांहांनिफ्राय जिउ मोनफिन्दों। बे थार बाथ्रा । बेखौ नङा होननानै बुंनो रावबो हाया । बे रावा माबोरै थैनायनिफ्राय थांखांफिनखो, बेखौ फिन बुंनांगौ गैया। बेनि थाखाय गोबां बर’नि दैदेनगिरिफोरनि सान-हर नांथाबनायनि थाखाय दिनैनि बर’ रावा बे समसिम फैबाय। फैदों होननानै गोगगानानै लानायनि सम नङा। मानोनो दासान्दै बर’फोरा बिटिसि-बिटिआर मोनलायनानै बर’ रावनि फारसे गुरुथ’ होयै बादिसो नुनो मोनसै। मानोना माखासे राजखान्थि एबा गुबुन दैदेनगिरिफोरखौ भारतनि संबिजिदनि दाइनथि फारिलायाव हाबनाय बर’ रावखौ मोनथि होनो एबा बे रावनि फारसे गोसो बोनायनि जेबो राहा लानाय नुनो मोना। बिसोर बादि सुबुंफोरा गुबुन राव रायज्लायनानै गुबुनजों बा-बा लाजानो लुबैनाय बादि नुयो आरो बर’ रावखौ बाहायब्ला बुजिनाय नङा साननानै गोबां बर’नि दैदेनगिरिफोरखौ गुबुन रावजों लाखिनाय नुनो मोनो। बिदिन्थि महरै बुंनो हायोदि दासान्दै ससियेल मिडियाव बर’नि माखासे दैदेनगिरिफोरा बांसिन गुबुन रावजोंसो बिबुंथि होनाय नुयो। जायनि थाखाय बर’नि मोनफा-मोननै थैहां-बरबहां, मिरौ-जिरौ सोलिनाय बर’ परटेल खौरां बिजोंफोरावबो बांसिन बर’ दैदेनगिरिफोरखौ बर’ रावजों बुंनाय खोनाया। बिदिनो दुलाराय बर’ फरायसा आफाद बादि बर’नि गोख्रों मोनसे आफादनि दैदेनगिरिफोरखौ बांसिनखौनो खौरां बिजोङाव बिबुंथि लायोब्ला बर’ रावजों होनाय नुवा। जानो हागौ बिथांमोना बर’ रावजों बिबुंथि होयोब्ला खिजानि खौराङा फोसावनाय जानाय नङा होननानै सन्देह’ जानायखाय बर’ रावजों बिबुंथि होया। जुदि खौरांगिरिया बर’ सुबुं जायोब्ला बर’ रावजों बिबुंथि होनायाव मा खहा दं ? मानोना बि बर’ सुबुं खौरांगिरिया बर’निफ्राय गुबुन रावाव दानस्लायनानै गावबा-गावनि खौरां बिजों नखराव हरगोन। बिदि खालामोब्ला गुबुन रावनि खौरां बिजों नखरनिफ्राय बर’ सुबुंखौनो लानो बाध्य’ जागोन । अब्ला बर’ सुबुंफोरानो जिउखांनायनि लामा मोनसे मोनगोन होननानै बुंनो हायो। बिदिनो बर’ राजखान्थिगिरि सुबुंफोराबो राजखान्थिनि फोथाराव दाइनजि जौखोन्दो बर’ सुबुंफोर थानाय आरो साफा-सानै गुबुनारि थाब्लाबो बर’ रावनि बदल गुबुनारि रावसो बिबुंथि लानाया बर’ रावखौ फेहेरनायाव माबा हेफाजाब होगोनना ? बेखौ बुङाखैदि गुबुन रावखौ बुंथार नाङा । नाथाय बर’ मैखोम ओनसोलफोराव बर’ रावजों बिबुंथि लायोब्ला खहा जागोन नामा ? जुदि बर’ रावा भारत संबिजिदनि दाइनथि फारिलायाव हाबबाय जेब्ला गुबुना बुजि मोनैनि बाथ्रा फैया। बिसोर मा बुंदों बेखौ मिथिनो बर’ गोरों सुबुंफोरनि हेफाजाब लाथारगोन। बिदि लाजायोब्ला जोंनि बर’ सुबुंफोरानो मुलाम्फा जागोन। बिदि खालामोब्ला बर’ रावनि फारसे गुबुनफोराबो गोसो जागोन सोलोंनो ! जिखियानो जाया मानो दानो जुदि बर’ रावखौ गासै बिथिङावनो बाहायनो सानाब्ला उनजोलै सुबुंफोरखौ इयुनाव माबोरै बर’ रावनि फारसे गोसो बोहोनो हानो ? बिनि दायनिगिरिया सोर जागोन ? सम थानायावनो बर’ रावखौ बाहायनो सोलोङाब्ला इयुनाव बर’ रावा लासैनो गोमा लांनाया गिदिर बाथ्रा नङा।